《万寿阁对月望岳》
清代·毛澄

春月升首阳，照见希夷宅。清光满关中，不与大河隔。

三峰吐灵气，缥缈越终夕。仙掌金风寒，凉露下流腋。

谁倾东海水，洗此月上石。竹柏茎稀微，淡墨绘虚白。

丹房发椒光，岩畔大星赤。短松如老翁，散发苍龙脊。

仿佛玉女鬟，香云起盆坼。欲归顾我影，我影布瑶席。

钟声忽飘堕，无人半天碧。

作者简介：毛澄，字叔云，仁寿人。光绪庚辰进士，改庶吉士，授滕县知县。有《稚澥诗集》。